作者:劉壎
標題:買陂塘・摸魚兒
內容:暮雲沈、悽悽花陌，荒苔青潤鴛甃。嬌紅一捻不勝春，苦雨酸雨僝僽。從別後。但暗憶娉婷，幾把垂楊蹂。香銷韓袖。念鶯燕悲吟，鳳鸞仙去，空負摘花手。銅鋪掩，窺見文窗依舊。箏琶塵暗弦縐。欲圓春夢今猶未，怪得西飛太驟。凝佇久。擬待倩、鴻都羽客尋仙偶。青衫溼透。嘆玉骨沈埋，芳魂縹緲，何處酹尊酒。